b"\n_START_ARTICLE_\nPodicipediformes\n_START_SECTION_\nReproducci\xc3\xb3\n_START_PARAGRAPH_\nSegueixen uns ritus d'aparellament molt espectaculars i s\xc3\xb3n mon\xc3\xb2gams durant l'\xc3\xa8poca de cria. Fan un niu amb plantes, flotant, i ambd\xc3\xb3s sexes coven els ous durant 21-30 dies i alimenten els pollets, que neixen amb plomissol. Esdevenen independents al cap de 6-12 setmanes i s\xc3\xb3n madurs sexualment a l'any o dos d'edat. Quan abandonen el niu per alimentar-se o per qualsevol altra ra\xc3\xb3, cobreixen els ous amb mat\xc3\xa8ria vegetal perqu\xc3\xa8 passin desapercebuts per als seus depredadors (fures, gavines, falcons, fotges, corbs, perques americanes, llu\xc3\xa7os de rius i humans).\n_START_SECTION_\nAlimentaci\xc3\xb3\n_START_PARAGRAPH_\nS\xc3\xb3n de r\xc3\xa8gim pisc\xc3\xadvor i capturen les seues preses cabussant-se i nedant en profunditat, restant submergits nom\xc3\xa9s 20-60 segons, per\xc3\xb2 cobrint sota l'aigua algunes desenes de metres. Entre altres peixos mengen anguiles (Anguilla anguilla), tenques (Tinca tinca), truites de riu (Salmo trutta) i barbs rojos (Phoxinus phoxinus). Tamb\xc3\xa9 capturen insectes aqu\xc3\xa0tics, crustacis, caragols, gambes i mol\xc2\xb7luscs.\n_START_SECTION_\nH\xc3\xa0bitat\n_START_PARAGRAPH_\nEs troben a l'aigua dol\xc3\xa7a (llacs, rius i embassaments fins als 3.000 m d'altitud) i aig\xc3\xbces costaneres.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nA tots els continents de la Terra, llevat de l'Ant\xc3\xa0rtida, de l'\xc3\x80rtic i d'algunes illes oce\xc3\xa0niques. A Europa nom\xc3\xa9s hi s\xc3\xb3n presents els g\xc3\xa8neres Podiceps i Tachybaptus.\n_START_SECTION_\nCostums\n_START_PARAGRAPH_\nTenen dificultats per enlairar-se i per aix\xc3\xb2 quan s\xc3\xb3n amena\xc3\xa7ats es capbussen en comptes de volar. Alguns volen en migraci\xc3\xb3, per\xc3\xb2 alguna esp\xc3\xa8cie \xc3\xa9s incapa\xc3\xa7 de volar. Volen amb el coll inclinat cap avall._NEWLINE_S\xc3\xb3n exclusivament aqu\xc3\xa0tics i estan molt adaptats a l'aigua, on es cabussen per obtindre aliment (animal o vegetal) i poden restar-hi nom\xc3\xa9s que treguin el cap fora. Neden amb el cos bastant submergit i el coll dret. _NEWLINE_S'empassen les seues plomes, potser per ajudar a fer la digesti\xc3\xb3."